Súradnice: 18°12′S 104°06′V﻿ / ﻿18,2°S 104,1°V﻿ / 18.2; 104.1

**Laos**, oficiálne **Laoská ľudovodemokratická republika**, je vnútrozemský štát v juhovýchodnej Ázii na polostrove Zadná India. Jeho susedmi sú Vietnam, Kambodža, Thajsko, Mjanmarsko a Čína. Väčšina obyvateľov Laosu patrí k etnickej skupine Lao, okrem nej tu však žije až okolo 120 národnostných menšín. Laos je socialistický štát s vedúcou úlohou jednej strany.

Etymológia
----------

V laoštine je štát nazývaný *Muang Lao* (ເມືອງ ລາວ) alebo *Pathet Lao*, čo v doslovnom preklade znamená „laoská krajina". Francúzi, ktorí spojili tri separované laoské kráľovstva do Francúzskej Indočíny v roku 1893, pomenovali krajinu podľa miestnych obyvateľov *Laos* (vo francúzštine sa koncové *s* vyslovuje veľmi ticho alebo vôbec).

Dejiny
------

Okolo roku 757 tu vznikol prvý laoský štát. Od 15. do 18. storočia bol Laos silným štátom, známym ako Lan Xang, kráľovstvo milióna slonov. Neskôr sa rozpadol na niekoľko drobných kráľovstiev. V roku 1893 sa územie dostalo pod francúzsku nadvládu, ktorá spojením malých kráľovstiev so susednými krajinami vytvorila Francúzsku Indočínu.

V polovici 50. rokov 20. storočia francúzska vláda v juhovýchodnej Ázii zlyhala a do severného Laosu vtrhli komunistickí rebeli z hnutia Pathet Lao. Tí v roku 1958 ustanovili dočasnú socialistickú republiku Laos. V 60. a 70. rokoch 20. storočia, počas vojny vo Vietname, sa boje rozšírili aj do Laosu. Odhaduje sa, že pri americkom bombardovaní Laosu v rámci „tajnej vojny" medzi rokmi 1964 a 1973 boli na krajinu zhodené viac ako dva milióny ton bômb a zahynulo 350 000 civilistov. Problémom do dnešného dňa je aj nevybuchnutá munícia z kobercových náletov – podľa prieskumu z roku 2009 táto munícia od roku 1973 zabila 20-tisíc ľudí. Keď sa roku 1975 skončila vietnamská vojna i občianska vojna v Laose, Pathet Lao vyhlásilo v Laose novú komunistickú republiku. Aj dnes je vláda krajiny silne ovplyvňovaná politikou vietnamských komunistov.

Geografia
---------

Rieka Mekong tečúca skrz Luang Prabang
Severnú časť pokrýva náhorná plošina Xiangkhoang, ktorá presahuje 2 800 m n. m. Na hranici s Vietnamom leží Annamské pohorie. Západnú, juhozápadnú a južnú časť vypĺňajú úrodné nížiny a na juhu aj plošina Bolovens pozdĺž najväčšej rieky juhovýchodnej Ázie – Mekongu. Rieka tvorí hlavnú dopravnú tepnu tejto krajiny, pretože železníc a ciest je tu málo. Až 58 % tejto hornatej krajiny zaberajú nezničené tropické dažďové pralesy.

Podnebie je tropické monzúnové s výdatnými dažďovými zrážkami, zvlášť v letných mesiacoch. Priemerné januárové teploty vo Vientiane sú 21 °C, júlové 27 °C. Priemerný ročný úhrn zrážok dosahuje v hlavnom meste 1700 mm.

### Administratívne členenie

Laos sa delí na 16 provincií (*qwang*) a jednu prefektúru (*Nakhonluang ViengChan*), ktorá obsahuje územie hlavného mesta (*Na Kone Luang Vientiane*). Provincie sa ďalej delia na dištrikty (*muang*) a dediny (*baan*).

Administratívne členenie Laosu

| Číslo | Názov | Hlavné mesto | Rozloha (km²) | Populácia |
| --- | --- | --- | --- | --- |
| 1 | Attapu | Attapu | 10 320 | 114 300 |
| 2 | Bokeo | Huay Xai | 6 196 | 149 700 |
| 3 | Bolikhamxai | Paksan | 14 863 | 214 900 |
| 4 | Čampasak | Pakse | 15 415 | 575 600 |
| 5 | Houaphan | Xam Neua | 16 500 | 322 200 |
| 6 | Kahmmouan | Thakhek | 16 315 | 358 800 |
| 7 | Luang Namtha | Luang Namtha | 9 325 | 150 100 |
| 8 | Luang Prabang | Luang Prabang | 16 875 | 408 800 |
| 9 | Oudomxai | Muang Xai | 15 370 | 275 300 |
| 10 | Phongsali | Phongsali | 16 270 | 199 900 |
| 11 | Sainyabuli | Sainyabuli | 16 389 | 382 200 |
| 12 | Salavan | Salavan | 10 691 | 336 600 |
| 13 | Savannakhet | Savannakhet | 21 774 | 721 500 |
| 14 | Xekong | Xekong | 7 665 | 83 600 |
| 15 | Vientiane (Územie hlavného mesta) | Vientiane | 3 920 | 726 000 |
| 16 | Vientiane (Provincia) | Muang Phon-Hong | 15 927 | 373 700 |
| 17 | Xienghoang | Phonsavan | 15 880 | 37 507 |

Ekonomika
---------

Sadenie ryže blízko Čampasaku
Laos je málo rozvinutý poľnohospodársky štát s dôležitým lesným hospodárstvom. Významná je ťažba vzácneho dreva. Dôležitou nerastnou surovinou je cín, rozšírená je remeselná výroba. Elektrická energia sa takmer výhradne vyrába vo vodných elektrárňach.

Pestuje sa ryža, kukurica, sladké zemiaky, maniok, zemiaky, citrusy, kávovník a kaučukovník. Živočíšna produkcia: dobytok, byvoly, ošípané, hydina a rybolov. Dôležitá je aj riečna doprava na Mekongu, keďže v Laose je železnica len z thajského pohraničného mesta Nong Khai do stanice Thanalang na predmestí Vientiane.

Ekonomika Laosu patrí k tým slabším v regióne, vďaka trhovým reformám Laoskej ľudovej revolučnej strany sa však v poslednom čase sľubne rozvíja. V roku 2011 bola založená laoská burza. HDP v roku 2012 sa pohyboval okolo 1400 USD na obyvateľa a rast predstavoval 8,3 %.

### Vývoz

Krajina exportuje drevo, cín, kávu a elektrinu. Neoficiálne a ilegálne sa vyváža aj zlato a ópium.

Environmentálne problémy
------------------------

Vysoká produkcia elektriny vyvážaná do Thajska poškodzuje oblasti s vysokým výskytom vzácnych druhov rastlín a živočíchov, väčšina populácie nemá prístup k potrebnej pitnej vode, v krajine prebieha intenzívne odlesňovanie.

Turistický ruch
---------------

Laos je, pri dodržaní základných pravidiel, bezpečná krajina pre cestovanie. Turistické víza dostanú občania SR bez problémov pri vstupe do krajiny (poplatok 30 USD, platnosť 30 dní).

Iné projekty
------------

CommonsWikislovník
* Spolupracuj na Commons Commons ponúka multimediálne súbory na tému **Laos**
* Spolupracuj na Wikislovníku Wikislovník ponúka heslo ****Laos****

Referencie
----------

1. ↑  TATCHELL, Peter. Why Milosevic, but not Kissinger?. *The Guardian* (Londýn: Guardian News and Media Limited), 2002-04-25. Dostupné online [cit. 2018-07-14]. ISSN 0261-3077.

Zdroj
-----

* *Tento článok je čiastočný alebo úplný preklad článku Laos na českej Wikipédii.*

| * z
* d
* u
Štáty v Juhovýchodnej Ázii |
| --- |
| 
* Brunej Brunej
* Filipíny Filipíny
* Indonézia Indonézia
* Kambodža Kambodža
* Laos Laos
* Malajzia Malajzia
* Mjanmarsko Mjanmarsko
* Singapur Singapur
* Thajsko Thajsko
* Vietnam Vietnam
* Východný Timor Východný Timor

 |

| * z
* d
* u
Štáty a závislé územia v Ázii |
| --- |
| Afganistan · Arménsko · Azerbajdžan · Bahrajn · Bangladéš · Bhután · Brunej · Čína · Cyprus · Egypt · Filipíny · Gruzínsko · India · Indonézia · Irán · Irak · Izrael · Japonsko · Jemen · Jordánsko · Kambodža · Katar · Kazachstan · Kórejská ľudovodemokratická republika · Kórejská republika · Kuvajt · Kirgizsko · Laos · Libanon · Malajzia · Maldivy · Mjanmarsko · Mongolsko · Nepál · Omán · Pakistan · Rusko · Saudská Arábia · Singapur · Srí Lanka · Sýria · Tadžikistan · Taiwan · Thajsko · Turecko · Turkménsko · Spojené arabské emiráty · Uzbekistan · Vietnam · Východný Timor |  |